**Zoran Franičević** (Pula, 23. srpnja 1957. – Split, 9. srpnja 2008.), jugoslavenski i hrvatski novinar.

Životopis
---------

### Počeci

Roditelji su mu bili Hvarani. Djetinjstvo do kraja prvog razreda osnovne škole proveo je u Splitu, osnovnu školu i gimnaziju završio je u Zagrebu.

### Novinarski rad

U novinarstvu je bio od 1976, kada je uvršten u redakciju *Poleta*, prvo kao urednik vijesti, pa urednik društva, a od 1979. i kao glavni i odgovorni urednik.  Na toj dužnosti se sve više sukobljavao s osnivačem lista, Republičkom konferencijom Saveza socijalističke omladine Hrvatske, pa je 1981. zamijenjen te pozvan u vojsku.

Po izlasku iz vojske, u kojoj je kobno obolio od hepatitisa C (zahvaljujući praksi korištenja iste igle za više uzastopnih cijepljenja ili injekcija), preselio se u Komižu na Visu (odakle mu je rodom bila supruga Jasna Borčić), te je za novine radio povremeno, honorarno.

Joško Kulušić, tada glavni i odgovorni urednik *Slobodne Dalmacije*, pozvao ga je na suradnju u tom dnevniku. Bio je prvi hrvatski novinar koji je intervjuirao Albance političke zatvorenike u Prizrenu. Tada je izjavio: „Svatko tko je istraživao po Kosovu 1987. i 1988. mogao je vidjeti kakav nam se rat sprema!"

Za Domovinskog rata javljao se za Hrvatski radio i Hrvatsku televiziju s Visa, na kojemu je bila jaka jugoslavenska vojna baza, tvrdeći: „Moram se što više i što žešće javljati da se čuje za nas, da nas mrak ne proguta!" U to doba veliki uzor mu je bio Siniša Glavašević.

U *Slobodnu Dalmaciju* prešao je profesionalno 1993. Bio je prvi hrvatski novinar koji je na svoju odgovornost, prije Washingtonskog sporazuma, pisao iz istočnog Mostara.

U jesen 1994. je u Visu utemeljio i vodio *Nautic radio*. To je, po Franičevićevim riječima, bilo „fantastično i mukotrpno iskustvo, bez zarade".  Stoga je potkraj 1995. prihvatio poziv Denisa Kuljiša da dođe u Zagreb da bi radio u *Nacionalu*. Odatle je prešao u *Gloriju*, pa u *Arenu*, gdje je bio izvršni urednik, a zatim se kao dopisnik *Globusa* preselio u Split, gdje zatim opet piše za *Slobodnu Dalmaciju*. Tu je 1996. pokrenuo *Dišpet*, list Studentskog zbora Sveučilišta u Splitu. Na *Nautic radio* se vratio 1999. Posljednjih godina života radio je za hvarska radijska glasila *Free For Radio* te *Mega MIX radio Hvar*.  U *Slobodnoj Dalmaciji* je 2005. objavio serijal kolumni *Otoče, volim te*), na koji se nadovezao serijal putopisa po po dalmatinskim otocima *Škojopis*. Usporedno je vodio radijske emisije *Pojorski cabaret* u Podšpilju na Visu, te *Story Mlin Cabaret* u Starome Gradu na Hvaru.

### Političko djelovanje

Kao maturant zagrebačke X gimnazije Zoran Franičević izabran je 1976. za zastupnika Sabora SR Hrvatske. „Mlađeg zastupnika Sabor nikada nije imao." 

Zajedno s građanima otokâ Visa i Lastova objavio je i odaslao apel *Tko nam je oduzeo budućnost* protiv nazočnosti jugoslavenskih vojnih baza na tim otocima, uslijed koje su otoci bili zabranjeni za strance a time i za inozemni turizam.

Od 1990. do 1993. bio je izabrani tajnik Mjesne zajednice u Komiži. Komentirao je to: „Mogu biti slobodan i reći da mi je mandat prošao u tome da Komižu iz jednog komunizma prebacim u drugi, hadezeovski, doduše – bez kapi krvi." 

### Smrt

Umro je u splitskoj bolnici od posljedica moždanog udara.

Bibliografija
-------------

* *Posljednji sekretar škoja* (2010. posthumno)

Izvori
------

1. ↑  „Urednik koji je utkao osobnost i toplinu u mit o Poletu, na portalu Jutarnji List". Arhivirano iz originala na datum 2014-02-21. Pristupljeno 2014-07-26.
2. ↑  I. F. *Biografija* [Zorana Franičevića], u: Zoran Franičević, *Posljednji sekretar škoja*, Zagreb: Europapress holding, 2010, str. 118
3. ↑  I. F. *Biografija* [Zorana Franičevića], u: Zoran Franičević, *Posljednji sekretar škoja*, Zagreb: Europapress holding, 2010, str. 118
4. ↑  I. F. *Biografija* [Zorana Franičevića], u: Zoran Franičević, *Posljednji sekretar škoja*, Zagreb: Europapress holding, 2010, str. 118
5. ↑  I. F. *Biografija* [Zorana Franičevića], u: Zoran Franičević, *Posljednji sekretar škoja*, Zagreb: Europapress holding, 2010, str. 118
6. ↑  „Sven Semenčić: Urednik koji je utkao osobnost i toplinu u mit o Poletu (na portalu *Jutarnji list*". Arhivirano iz originala na datum 2014-02-21. Pristupljeno 2014-07-26.
7. ↑  Sven Semenčić, Uvod, u: Zoran Franičević, *Posljednji sekretar škoja*, Zagreb: Europapress holding, 2010, str. 7
8. ↑  I. F. *Biografija* [Zorana Franičevića], u: Zoran Franičević, *Posljednji sekretar škoja*, Zagreb: Europapress holding, 2010, str. 118
9. ↑  I. F. *Biografija* [Zorana Franičevića], u: Zoran Franičević, *Posljednji sekretar škoja*, Zagreb: Europapress holding, 2010, str. 118
10. ↑  *Isto*
11. ↑  *Isto*, str. 121
12. ↑  Petar Požar, *Leksikon povijesti novinarstva i publicistike*. Split: PP, 2001, str. 209.
13. ↑  I. F. *Biografija* [Zorana Franičevića], u: Zoran Franičević, *Posljednji sekretar škoja*, Zagreb: Europapress holding, 2010, str. 121
14. ↑  I. F. *Biografija* [Zorana Franičevića], u: Zoran Franičević, *Posljednji sekretar škoja*, Zagreb: Europapress holding, 2010, str. 121
15. ↑  Sven Semenčić, Uvod, u: Zoran Franičević, *Posljednji sekretar škoja*, Zagreb: Europapress holding, 2010, str. 7
16. ↑  I. F. *Biografija* [Zorana Franičevića], u: Zoran Franičević, *Posljednji sekretar škoja*, Zagreb: Europapress holding, 2010, str. 118
17. ↑  I. F. *Biografija* [Zorana Franičevića], u: Zoran Franičević, *Posljednji sekretar škoja*, Zagreb: Europapress holding, 2010, str. 118
18. ↑  I. F. *Biografija* [Zorana Franičevića], u: Zoran Franičević, *Posljednji sekretar škoja*, Zagreb: Europapress holding, 2010, str. 118